D-dag kom vir man ná hoofseun se doodJake Wootton Foto: Facebook Schalk Lubbe (25) van Hermanus in die Wes-Kaap word Vrydag gevonnis in verband met ŉ noodlottige ongeluk waartydens die voormalige hoofseun van Milnerton High School in Kaapstad gesterf het. Lubbe het Dinsdag in die Strand-streekshof voor landdros Fransie Mouton verskyn. Die aanklag van strafbare manslag hou verband met ŉ voorval op 4 April 2012 toe Lubbe in Jake Wootton (18) en sy vriende vasgery het terwyl hulle langs die pad in Hermanus gestap het. Wootton het die volgende dag beswyk aan die kopbeserings wat hy opgedoen het. Lubbe is aangekla van strafbare manslag en dronkbestuur, maar hy is slegs skuldig bevind op die aanklag van strafbare manslag, nie van dronkbestuur nie. Staatsaanklaer Thia Swart en die verdedigingspan, adv. Helmut Scholzel en prokureur Danie Steyn, het Dinsdag ingestem dat ŉ nie-toesighoudende vonnis behoorlik sal wees in die omstandighede van hierdie saak. Scholzel het gesê Lubbe sal vir die res van sy lewe skuldgevoelens hê oor Wootton se afsterwe, en dit alleen is al ŉ groot genoeg straf. Hy het gesê opgeskorte tronkstraf sal al die doelwitte van die vonnis aanspreek. Die staatsaanklaer versoek korrektiewe toesig wat huisarres en gemeenskapsdiens insluit, maar nie tronkstraf nie. Sy het ook versoek dat Lubbe se rybewys opgeskort moet word. Sy het gesê Lubbe is nog jonk en op sy ouderdom sal hy nog wil uitgaan en homself wil geniet, en ŉ opgeskorte rybewys sal dit beperk en hom laat voel dat hy gestraf word. Die landdros het gesê sy sal die saak oorweeg en Vrydag haar vonnis bekend maak.